พระราชกฤษฎีกา กำหนดเงินเดือน เงินประจำตำแหน่ง และประโยชน์ตอบแทนอย่างอื่นของนายกเทศมนตรี รองนายกเทศมนตรี ที่ปรึกษานายกเทศมนตรี และเลขานุการนายกเทศมนตรี พ.ศ. 2543
พระราชกฤษฎีกา
กำหนดเงินเดือน
เงินประจำตำแหน่ง และประโยชน์ตอบแทนอย่างอื่น
ของนายกเทศมนตรี
รองนายกเทศมนตรี ที่ปรึกษานายกเทศมนตรี
และเลขานุการนายกเทศมนตรี
พ.ศ. ๒๕๔๓
 

ภูมิพลอดุลยเดช
ป.ร.
ให้ไว้ ณ
วันที่ ๑๔ ธันวาคม พ.ศ. ๒๕๔๓
เป็นปีที่
๕๕ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดเงินเดือน เงินประจำตำแหน่ง
และประโยชน์ตอบแทนอย่างอื่น ของนายกเทศมนตรี รองนายกเทศมนตรี ที่ปรึกษานายกเทศมนตรี
และเลขานุการนายกเทศมนตรี

อาศัยอำนาจตามความในมาตรา ๒๒๑ ของรัฐธรรมนูญแห่งราชอาณาจักรไทย
และมาตรา ๔๘ จตุวีสติ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๑๑) พ.ศ. ๒๕๔๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกากำหนดเงินเดือน เงินประจำตำแหน่ง และประโยชน์ตอบแทนอย่างอื่นของนายกเทศมนตรี
รองนายกเทศมนตรี ที่ปรึกษานายกเทศมนตรี และเลขานุการนายกเทศมนตรี พ.ศ. ๒๕๔๓

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ พระราชกฤษฎีกานี้ให้ใช้บังคับแก่เทศบาลที่มีการบริหารในรูปแบบนายกเทศมนตรี
ตามบทที่ ๒ ทวิ นายกเทศมนตรี แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๑๑) พ.ศ. ๒๕๔๓

มาตรา ๔
ให้นายกเทศมนตรีและรองนายกเทศมนตรีได้รับเงินเดือนและเงินประจำตำแหน่ง ตามบัญชีหมายเลข
๑ และบัญชีหมายเลข ๒ ท้ายพระราชกฤษฎีกานี้ ตั้งแต่วันเลือกตั้งหรือวันที่ได้รับแต่งตั้ง
แล้วแต่กรณี

มาตรา ๕
ให้ที่ปรึกษานายกเทศมนตรีและเลขานุการนายกเทศมนตรี ได้รับค่าตอบแทน ตามบัญชีหมายเลข
๓ และบัญชีหมายเลข ๔ ท้ายพระราชกฤษฎีกานี้ ตั้งแต่วันที่ได้รับแต่งตั้ง

มาตรา ๖
กรณีที่บุคคลตามมาตรา ๔ หรือมาตรา ๕ ได้รับเลือกตั้งหรือได้รับแต่งตั้งในระหว่างเดือนหรือพ้นจากตำแหน่งก่อนสิ้นเดือน
ให้จ่ายเงินเดือน เงินประจำตำแหน่ง หรือค่าตอบแทนของเดือนนั้นตามส่วนของจำนวนวันที่มีสิทธิได้รับเงินดังกล่าว
แล้วแต่กรณี

มาตรา ๗
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
ชวน หลีกภัย
นายกรัฐมนตรี
[เอกสารแนบท้าย]

๑.
บัญชีหมายเลข ๑
๒.
บัญชีหมายเลข ๒
๓.
บัญชีหมายเลข ๓
๔.
บัญชีหมายเลข ๔

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้พระราชกฤษฎีกาฉบับนี้
คือ โดยที่พระราชบัญญัติเทศบาล (ฉบับที่ ๑๑) พ.ศ. ๒๕๔๓
ได้บัญญัติให้เทศบาลมีการบริหารในรูปแบบนายกเทศมนตรีมาจากการเลือกตั้งโดยตรงของราษฎรในเขตเทศบาลเพิ่มขึ้นอีกรูปแบบหนึ่ง
ควบคู่กับการบริหารเทศบาลในรูปแบบคณะเทศมนตรีที่มีอยู่เดิม และเนื่องจากมาตรา ๔๘
จตุวีสติ แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๑๑) พ.ศ. ๒๕๔๓ บัญญัติให้เงินเดือน เงินประจำตำแหน่ง และประโยชน์ตอบแทนอย่างอื่นของนายกเทศมนตรี
รองนายกเทศมนตรี ที่ปรึกษานายกเทศมนตรี และเลขานุการนายกเทศมนตรี
สำหรับการบริหารเทศบาลในรูปแบบนายกเทศมนตรีดังกล่าวเป็นไปตามที่กำหนดในพระราชกฤษฎีกา จึงจำเป็นต้องตราพระราชกฤษฎีกานี้
อัมพิกา/แก้ไข
๒๔ กุมภาพันธ์
๒๕๔๕

ปิติวรรณ/ปรับปรุง
๑๓ เมษายน ๒๕๖๓

ปาจรีย์/ตรวจ
๖ ตุลาคม ๒๕๖๓

[๑] ราชกิจจานุเบกษา
เล่ม ๑๑๗/ตอนที่ ๑๑๙ ก/หน้า ๑/๒๐ ธันวาคม ๒๕๔๓